Rossiyada uch nafar O'zbekiston fuqarosi terrorchilik tashkilotiga aloqadorlikda ayblandi

Rossiyaning Krasnoyarsk o'lkasida uch nafar O'zbekiston fuqarosi “Katiba Tavhid val-Jihod” xalqaro terrorchilik tashkilotiga aloqadorlikda ayblanib, qo'lga olindi. Bu haqda “TASS” xabar berdi.
Gumonlanuvchilardan ikki nafari Kansk shahrida, biri Krasnoyarsk aeroportida chet el jangarilarining mashg'ulotlariga uchib ketmoqchi bo'lgan vaqtida qo'lga olingan. Ikki nafar hibsga olingan shaxsga nisbatan Rossiya Jinoyat kodeksining 205.1-moddasi (Terrorchilik faoliyatiga ko'maklashganlik), yana biriga nisbatan esa 205.2-modda (“Terrorchilik faoliyatiga ommaviy chaqiriq”) bo'yicha jinoiy ish ochilgan.
Avvalroq Rossiyada o'zbekistonlik erkakning yonib ketgan jasadi topilgandi. Shuningdek, Rossiyada 22 yoshli o'zbekistonlik yigit metroda vafot etgandi.